 

**בבית הדין הצבאי המחוזי**

**במחוז שיפוטי מטכ"ל**

**בפני כבוד ההרכב: סא"ל סיגל טורג'מן חזן – אב"ד**

**רס"ן אמיר ששון - שופט**

**רס"ן צליל ברגר - שופטת**

**בעניין: התובע הצבאי (ע"י ב"כ**, **סרן נדב קורנבלום)**

**נגד**

**הנאשם: ח/ XXX סמ"ר ד' ט' (ע"י ב"כ, עו"ד שגיא גרינפלד ועו''ד מאי ג'רבי)**

**הכרעת - דין**

על פי הודאתו, מורשע הנאשם בעבירה של עבירות בנשק (סחר) בצוותא, לפי סעיפים 144 (ב2) ו-29(א) לחוק העונשין, התשל''ז – 1977; עבירה של הוצאת נשק מרשות הצבא, לפי סעיף 78 לחוק השיפוט הצבאי, התשט''ו – 1955 והתנהגות שאינה הולמת, לפי סעיף 130 לחוק השיפוט הצבאי התשט''ו – 1955, בהתאם לכתב האישום המתוקן ולפרטים הנוספים.

1. **ניתנה היום, כ"א באלול התשפ"ג, 07.09.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**גזר - דין**

הנאשם הורשע על פי הודאתו בכתב אישום מתוקן בעבירות של סחר בנשק בצוותא והוצאת נשק מרשות הצבא, כשבנוסף לאלה הורשע בעבירה הנגזרת של התנהגות שאינה הולמת, נוכח ביצוע העבירות בהיותו בדרגת סמ"ר.

לפי פרטי הרשעתו, בעקבות פנייתו אל האזרח אושר ובהתאם לסיכום ביניהם, הכניסו בחודש ינואר 2023 לתוככי מחנה בית ליד, בו שירת, והסיעו באמצעות רכבו אל מכולה, ממנה הוציא מאות כדורי תחמושת מסוג 5.56 מ"מ. השניים נסעו עם התחמושת מהבסיס ובהמשך העבירו אותה לידי אזרח ששמו א' ב' ע' ש' ע', לפי סיכום מוקדם שערך אושר עם אותו אזרח. הנאשם קיבל בתמורה למכירת התחמושת סכום של 15,000 ₪ במזומן, אותו חלק עם אושר. התחמושת לא אותרה.

הנאשם התגייס לשירות סדיר ביום 23 במרץ 2020 ושירת בתפקיד מגן מתקנים במכלול בית ליד. החקירה בעניינו נפתחה בעקבות מידע מודיעיני ובעקבות הפללתו על ידי האזרח אושר. הוא נעצר ביום 9 במרץ 2023. הוא לא הודה במהלך החקירה, אך בעקבות הליך גישור מאומץ בפני כבוד נשיא בית הדין, אל"ם גרינברג, הגיעו הצדדים להסכמה על תיקון כתב האישום ועל עונש מוסכם.

הצדדים הביאו בחשבון את חומרת המעשים שיוחסה לנאשם ואת המעילה באמון שניתן בו מכוח תפקידו הצבאי לצורך הוצאת כמות בלתי מבוטלת של תחמושת בתמורה לסכום גבוה. עם זאת, התחשבו בכך שההסדר הוא פרי של גישור, תוך שההגנה ויתרה על טענות ראייתיות ובכך חסכה בזמן שיפוטי. עוד נתנו משקל לנסיבותיו האישיות של הנאשם, אשר הוא אב לפעוט ולכך שלראשונה עומד הוא בפני בית דין פלילי. לצד כל אלה, התחשבו בעונש שנגזר על שני המעורבים האחרים. בדברו האחרון הביע הנאשם חרטה עמוקה על מעשיו והצהיר כי למד את הלקח מכך.

בתי המשפט עמדו על החומרה הניכרת בעבירות של הוצאת נשק ועל הסיכון הנשקף לחיי אדם, המחייבים החמרה במדיניות הענישה.

"לעבירות בנשק נודעת חומרה יתירה, נוכח הסיכון לחיי אדם ולשלום הציבור, ההולך ומתרחב, כתוצאה משימוש פסול בנשק שהגיע לידי המשתמשים בו בדרכים לא חוקיות ומכאן הצורך לנקוט מדיניות ענישה מחמירה ומרתיעה כלפי מי שמסכן את שלום הציבור ובטחונו ומפר את האיסורים הנוגעים להחזקה בנשק ולסחר בו (ע"פ 8869/21 **מדינת ישראל נ' קואסמה,** פסקה 11 (13.3.2022); ע"פ 3169/21 **מדינת ישראל נ' אגבאריה,** פסקה 6 (21.6.2021); ע"פ 1944/20 **מדינת ישראל נ' אמארה**, פסקה 10 (2.9.2020); ע"פ 4406/19 **מדינת ישראל נ' סובח,** פסקה 16 (5.11.2019); ע"פ 2482/11 **מדינת ישראל נ' אחמד קדורה,** פסקה 5 (14.4.2022)). כפועל יוצא, נפסק כי יש להחמיר גם את מתחמי העונש ההולם בעבירות אלה (ע"פ 8320/21 **מדינת ישראל נ' מוחמד בסילה,** פסקה 9(28.12.2021); ע"פ 309/22 **מדינת ישראל נ' ביאדסה** (10.5.2022))" (ע/9/23, 7 **סמל גדה נ' התובע הצבאי הראשי**, פסקה 18 (2023); ע/8,10/23 **טור' זיגל נ' התצ"ר** (2023)).

כך גם הדגיש בית המשפט העליון, כי:

"**התופעה של החזקת נשק שלא כדין על ידי אזרחים מהווה איום על שלום הציבור ועל הסדר הציבורי**. היא התשתית ו'הגורם בלעדיו איין' ... למגוון רחב של עבירות, החל בעבירות איומים ושוד מזוין, המשך בעבירות גרימת חבלה חמורה וכלה בעבירות המתה. לעיתים קרובות הנשק הבלתי חוקי נרכש מלכתחילה למטרות עבירה, **ואף אם הנשק נרכש למטרות 'הגנה עצמית', הזמינות של הנשק מעודדת את השימוש בו לביצוע עבירות שונות ולהחרפת תוצאותיהן**. על כן, המאבק בתופעות האלימות החמורות בחברה הישראלית בהן נעשה שימוש בנשק מחייב, מעבר למאמץ ל'שים יד' על כלי הנשק הבלתי חוקיים הרבים שבידי הציבור, גם ענישה מחמירה ומרתיעה בעבירות נשק, לרבות על עצם החזקה או רכישה שלא כדין של נשק" (הדגשות הוספו, עניין **סובח** לעיל, בפסק דינו של השופט סולברג; וראו גם ע"פ 5522/20 **חלייחל נ' מדינת ישראל**, פסקה 7 (24.2.2021)).

בענייננו, לצד הפגיעה בערך החברתי היקר של הגנה על שלום הציבור והסדר הציבורי, נוספת פגיעה עמוקה בערכים הייחודים לצבא, נוכח הזיקה של הנאשם לאמצעי לחימה, הנגישות והזמינות כפועל יוצא מתפקידו כמגן מתקנים, היכולת שלו להיכנס לבסיס הצבאי, להכניס אחר ולהסיעו בתוככי המחנה ולגשת אל מכולת תחמושת הנעולה באמצעות מפתח. בכך, יש משום פגיעה במוכנות הצבא, בצורך להשליט סדר ומשמעת, ובערכים של אמון הצבא בחייליו ואמון הציבור בצבא (ע/6/12 **טור' עביד נ' התובע הצבאי הראשי** (2012); ע/58,101/12 **התובע הצבאי הראשי נ' טור' חלבי** (2013)).

עם זאת, במקרה שלפנינו חברו מספר נסיבות לקולא לעניינו של הנאשם. הנאשם בחר ליטול אחריות על מעשיו במסגרת הסדר טיעון שהוא פרי של הליך גישור ממושך. בכך, ויתר על טענות ראייתיות שונות וחסך בזמן שיפוטי יקר. לצד זאת, הבאנו בחשבון את הענישה המקלה שהוטלה על שותפיו, על אושר הוטל עונש של 11 חודשי מאסר לריצוי בפועל בעוד שעל אברהים הוטלו 8 חודשי מאסר. אכן, הנאשם שלפנינו הוא המקור לאמל"ח, הוא זה שיזם את הקשר עם האזרח אושר והפרת האמון של הצבא במעשיו היא חמורה. לצד האמור, אף התחשבנו בנסיבותיו האישיות כפי שהובאו בפנינו.

אשר על כן, מתוך התחשבות בעקרון אחידות הענישה, ולאחר שבחנו את תמהיל הענישה במלואו, מצאנו את העונש עליו הסכימו הצדדים מאוזן וראוי והחלטנו לאשרו.

**על הנאשם נגזרים, אפוא, העונשים הבאים:**

1. **חמש מאות (500) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן שלושים ושישה (36) חודשים למשך שלוש (3) שנים, לבל יעבור עבירה מן העבירות בהן הורשע וכן כל עבירה שעניינה הוצאת נשק או הוצאת רכוש מרשות הצבא וכן עבירה של הכנה או קשר לביצוע עבירה מן העבירות הללו, לפי פרק י"ד לחוק העונשין.**
3. **קנס בסך חמישה עשר אלף (15,000) ₪ אשר ישולם על ידי הנאשם בחמישה עשר (15) תשלומים שווים, חודשיים ועוקבים, החל מיום 3.12.2023, הקנס ישולם באמצעות כרטיס אשראי או בשוברים. אם לא ישלם הנאשם את אחד התשלומים במועד יועמד הקנס כולו לפירעון מיידי.**
4. **הורדה לדרגת טוראי.**

**מכשיר הפלאפון הנייד השייך לנאשם, אשר הוחרם במהלך החקירה, יחולט ויושמד, לאחר שיתאפשר לנציג מטעם המשפחה להעתיקו.**

**מכונית מסוג פולקסווגן, השייכת לנאשם, אשר הוחרמה במהלך החקירה – תושב לידי נציג מטעם המשפחה.**

1. **זכות ערעור כחוק.**
2. **ניתן היום, כ"א באלול התשפ"ג, 07.09.2023, והודע בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**נערך על ידי: ש.ר**

**בתאריך: 14/09/2023**

**חתימת המגיה: סגן שיר בן-ארמון**